Diari Oficial de la Generalitat Valenciana


Sumari del DOGV 7846, del 08-08-2016 (2016/5831)

RESOLUCIÓ de 12 de juliol de 2016, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 96/15-AIA Castalla.
-------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7846

Data del DOGV
:   08-08-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/5831


Data del document
:   12-07-2016

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 12 de juliol de 2016, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 96/15-AIA Castalla. [2016/5831]  
De conformitat amb l'article 41.3 de la Llei 21/2013, de 9 de desembre, d'avaluació ambiental, el qual estableix la publicació en el Diari Oficial de la Comunitat Valenciana de la declaració d'impacte ambiental, resolc:  
  
Publicar en el Diari Oficial de la Comunitat Valenciana la declaració d'impacte ambiental corresponent a l'expedient 96/15-AIA Castalla.  
  
  
«Declaració d'impacte ambiental  
Expedient: 96-2015-AIA.  
Títol: Explotació d'engreixament de bestiar oví.  
Promotor: Sr. Pedro Simón Casanova.  
Òrgan substantiu: Ajuntament de Castalla.  
Localització: parcel·les 27, 28, 41 del polígon 16, partida Les Llomes de Castalla (Alacant).  
  
Descripció del projecte  
Des de l'any 1975 està exercint-se l'activitat d'engreixament de bestiar oví en la parcel·la 27 del polígon 16 de Castalla i es pretén legalitzar l'activitat per mitjà de l'obtenció de la llicència ambiental i paral·lelament procedir a la seua ampliació per mitjà de la construcció d'una nova nau.  
Actualment l'explotació compta amb cartilla ramadera per a una capacitat de 700 places comptant per a això amb diverses instal·lacions que ocupen 944,54 m². L'ampliació pretesa podrà arribar a una ocupació màxima de 2.800 places construint per a això una nova nau de superfície de 1.018,73 m². Aquesta nau es construirà a l'est de l'existent actualment, en la parcel·la 27, la resta de les parcel·les queden lliures de qualsevol ocupació.  
La superfície total construïda serà de 1.963,27 m² i la superfície a emprar per als animals de 1.879,7 m².  
Les instal·lacions actualment compten amb aigua potable i subministrament elèctric.  
Els tancaments de les naus estaran formats per murs de fàbrica de blocs de formigó esquerdejats. La coberta serà de perfil de xapa d'acer galvanitzat. El sòl estarà format per forjat unidireccional de formigó armat amb revoltons de formigó de 30 cm de grossària evitant així filtracions al subsòl.  
Es construirà femer impermeable de 50 m² de formigó amb pendent dirigit cap al pouet d'arreplega de lixiviats de 1x1x0,8m. El femer estarà rodejat de rastell perimetral amb capacitat suficient per a arreplegar els fems durant el període que no puga procedir-se a la seua arreplega. El femer disposarà de coberta flexible o rígida per a impedir l'entrada de pluvials.  
No obstant això, no es preveu la seua utilització ja que al final de cada cicle el fem serà retirat per gestor autoritzat. La periodicitat prevista és de 2'3 vegades a l'any.  
Les instal·lacions existents contenen engolidors d'aigua per a filtrar l'aigua utilitzada en la neteja de la nau. Tot el perímetre de les edificacions està rodejat de sòl de formigó el qual disposa d'una inclinació d'entre un 1 % i un 5 % perquè l'aigua de neteja que es produïsca a l'interior de la nau s'aboque al terreny contigu adossat propietat del titular.  
  
No obstant això, en general no s'espera que isquen aigües de neteja de les naus pel fet que la seua neteja es realitza amb aigua a pressió i productes enzimàtics el que genera molt poca pèrdua d'aigua que s'evapora a l'interior de la nau.  
El subministrament d'aigua es realitza a través de l'aigua potable procedent de la xarxa municipal. El consum estimat és de 2.800 litres /dia.  
El nivell sonor produït per l'activitat s'estima en 70 dBA.  
El procés de producció s'inicia amb la recepció dels corders amb 9-12 Kg, moment en què es produeix la fase d'engreixament. Aconseguit el pes previst els animals ixen escalonadament de l'explotació.  
Es calcula una producció de fem de 2.400 tones que s'utilitza com a adob en camps.El fem serà retirat per empresa autoritzada per a la gestió de subproductes animals. En l'explotació es produiran aigües sanitàries que seran emmagatzemades en fossa sèptica.  
  
Tramitació administrativa  
El 13 d'agost de 2015 té entrada en el Servei d'Avaluació d'Impacte Ambiental expedient procedent de l'Ajuntament de Castalla, en el tràmit de l'obtenció de la llicència ambiental, als efectes d'obtindre la preceptiva declaració d'impacte ambiental.  
L'expedient municipal conté:  
- Informe de compatibilitat urbanística de l'Ajuntament de Castalla de 27 de maig de 2015 en què indica que la parcel·la on pretén ubicar-se l'activitat està localitzada en sòl no urbanitzable comú general i l'activitat projectada és compatible amb la normativa i el planejament urbanístic municipal.  
- Informe tècnic de l'Ajuntament de Castalla en sentit favorable.  
  
Informació pública:  
La informació pública es va realitzar per mitjà d'anunci en el Butlletí Oficial de la Província d'Alacant de 4 de juny de 2015, notificació als veïns contigus i exposició en el tauler d'edictes de l'Ajuntament de Castalla.  
Durant el període d'informació pública es van produir al·legacions el contingut de les quals s'indica a continuació:  
- Adverteix sobre l'afecció per contaminació acústica, la generació de situacions insalubres per olors i sorolls en parcel·la que es destinarà a habitatge habitual.  
- L'activitat ha estat funcionant durant diversos anys sense llicència d'activitat sense que s'haja ordenat el cessament de l'activitat.  
No s'ha realitzat un mesurament de distància de l'explotació ramadera a les zones afectades i al nucli urbà, hi ha una distància escassa de 200 metres entre el límit oest de la finca on s'ubica l'explotació ramadera i el límit del nucli urbà de Castalla.  
- La sentència del Tribunal Suprem, Sala Tercera Contenciosa Administrativa, secció 5a, Sentència de 15 de març de 2012 cita que en totes les indústries fabrils que hagen de ser considerades com perilloses o insalubres només podran emplaçar-se, com a regla general, a una distància de 2.000 metres, a comptar del nucli de població més pròxim.  
- En realitat el projecte consisteix en una ampliació d'una granja existent.  
- Hi ha habitatges a menys de 100 metres de la granja esmentada.  
- La granja genera molèsties importants per olors, s'extrau fem a plena llum del dia que provoca proliferació d'insectes, fets que poden derivar en malalties i al·lèrgies.  
La granja es troba a menys de dos quilòmetres i mig del nucli urbà i encara que està en terreny rústic, està rodejada de cases rurals que són habitades durant tot l'any.  
En relació amb les al·legacions rebudes cal indicar per a l'àmbit de la Comunitat Valenciana, que el preàmbul de la Llei 6/2014, de 25 de juliol, de la Generalitat, de prevenció, qualitat i control ambiental, d'activitats de la Comunitat Valenciana cita en l'apartat VII «(?) la Llei 34/2007, de 15 de novembre, de qualitat de l'aire i protecció de l'atmosfera va derogar, de forma expressa, el Reglament d'Activitats molestes, insalubres, nocives i perilloses, aprovat per Decret 2414/1961, de 30 de novembre, per la qual cosa per mitjà de la Llei 16/2008, de 22 de desembre, de mesures fiscals, s'incorpora una disposició final quarta en la Llei 2/2006, de 5 de maig, de Prevenció de la Contaminació i Qualitat Ambiental declarant inaplicable a la Comunitat Valenciana l'esmentat reglament.»  
No obstant en la present declaració d'impacte ambiental s'arreplegaran aquells aspectes que hagen de ser respectats pel el promotor del projecte a fi que l'activitat no cause impactes ambientals significatius.  
  
- El 30 de setembre de 2015 el Servei d'Avaluació d'Impacte Ambiental emet, en compliment de l'article 21 de la Llei 6/2014 de prevenció, qualitat i control ambiental d'activitats de la Comunitat Valenciana, informe d'abast i continguts de l'estudi d'impacte ambiental.  
Els aspectes més rellevants de l'informe es refereixen a l'estudi i presentació d'alternatives d'ubicació degut a la proximitat de l'explotació al nucli urbà, la inclusió en el projecte de femer cobert, detallar les zones impermeables de l'explotació existent, les zones d'arreplega de lixiviats, la gestió de les aigües pluvials, realització d'estudi odorífer en l'actual ubicació i en les alternatives proposades identificant de manera clara les zones afectades per l'olor, descripció de les afeccions sobre el patrimoni cultural valencià, i detallar les mesures per a evitar la insalubritat, olors i sorolls en les parcel·les contigües i la remissió de les al·legacions presentades al promotor per a la seua consideració.  
  
- El 19 de novembre de 2015 i 4 de febrer de 2016 té entrada en el Servei d'Avaluació d'Impacte Ambiental documentació remesa per l'Ajuntament de Castalla.  
- El 24 de febrer de 2016, a la vista de la documentació remesa, el Servei d'Avaluació d'Impacte Ambiental sol·licita al promotor ampliació de documentació indicant la necessitat d'elaborar un estudi odorífer d'acord amb l'informe emés pel Servei de Lluita Contra el Canvi Climàtic i Prevenció i Control de la Contaminació.  
  
- El 25 d'abril de 2016 l'Ajuntament de Castalla remet estudi odorífer, moment en què es considera completa la documentació als efectes de l'emissió de la declaració d'impacte ambiental.  
L'expedient conté:  
- Còpia de l'informe territorial i urbanístic previst en la Llei 5/2014 de la Generalitat, d'ordenació del territori, urbanisme i paisatge de la Comunitat Valenciana, en sentit favorable i en què s'indica que el cens actual de l'explotació és de 700 corders i que l'explotació guarda les distàncies de seguretat sanitària respecte a altres establiments ramaders que puguen afectar-li, entre altres.  
La documentació tècnica conté:  
- Informe favorable de disponibilitat d'aigua «en les condicions actuals de servei», l'activitat ha de disposar de depòsits per a garantir la continuïtat del servei.  
- Escrit d'empresa dedicada a la gestió de subproductes animals justificant la retirada de residus de l'explotació.  
  
Afeccions legals.  
No hi ha cap figura de protecció ambiental afectada pel projecte.  
  
Consultada la cartografia del PATRICOVA (pla d'acció territorial de caràcter sectorial sobre el risc d'inundació a la Comunitat Valenciana), tocant a la parcel·la objecte del projecte hi ha perillositat geomorfològica (nivell 7) sense afectar la parcel·la objecte del projecte.  
  
Consultada la cartografia de zones inundables del Ministeri d'Agricultura, Alimentació i Medi Ambient, no han detectat riscos en la zona afectada pel projecte ni en els seus voltants.  
  
Consideracions ambientals  
De l'estudi d'impacte ambiental es destaca el següent:  
La zona d'estudi es localitza en el paratge Les Llomes de Castalla. A l'àrea s'accedeix a través de la CV-8170.  
L'actual explotació s'ubica en un entorn agrícola on hi ha habitatges en sòl no urbanitzable a escassa distància. La distància a sòl urbanitzable és d'uns 220 metres.  
En la zona d'estudi no es localitzen espècies de flora o fauna d'interés.  
Quant a la possible afecció al patrimoni cultural, consultada la memòria de la prospecció arqueològica realitzada, cal indicar que no s'han localitzat béns d'aquesta naturalesa inventariats en l'àmbit d'afecció.  
Quant a béns no coneguts del patrimoni cultural, els treballs de camp han detectat en l'àmbit prospectat murets de pedra, i dos xicotetes estructura de pedra probablement destinades a emmagatzemar llenya i a fer foc.  
La memòria realitzada conclou que l'ampliació de l'explotació ovina no afectarà béns de cap tipus de naturalesa arqueològica o etnològica.  
Quant a les molèsties per olors, s'identifiquen tres fonts generadores d'olors: els allotjaments ramaders, la gestió dels fems i la seua aplicació en camp.  
En aquest cas en l'explotació no hi ha acumulacions de fems, es retiren directament de les naus i es traslladen de forma immediata per gestor per al seu ús com a adob.  
Els cadàvers, una altra font d'olors, són retirats de forma immediata per empresa autoritzada.  
L'emissió d'olors dependrà del cabal de ventilació i de la seua concentració. Les olors generades pel fem del bestiar depén de la dieta. L'increment del contingut de proteïna bruta en el pinso genera majors emissions odoríferes.  
La documentació presentada indica que per les ximeneres de ventilació de la nau s'espera una emissió de 385x10-1 ppm d'amoníac i 36x10-2 ppm d'àcid sulfhídric, tots ells per davall dels llindars d'emissió admesos.  
Quant al possible abast de les olors de l'explotació, vindrà determinat per la velocitat del vent i la temperatura. L'olor disminueix logarítmicament conforme ens allunyem del punt d'emissió. En el cas del porcí l'emissió d'olor per plaça és 20 vegades superior a la de l'oví detectant-se olor fins a 400-500 metres des del límit de l'explotació; per tant, lògicament pot dir-se que en el cas dels corders el límit se situaria entre 50'100 m màxim de l'explotació.  
  
Per a limitar l'abast de l'olor es pot actuar prenent mesures preventives.  
S'han estudiat els vents dominants de la zona i s'indica que no coincideixen amb els de la zona habitada per la qual cosa l'olor en la zona habitada serà imperceptible. Com a comprovació s'han efectuat enquestes a veïns del nucli urbà situats des de 500 a 800 metres i el resultat de les quals indica que no es percep l'olor de l'actual explotació.  
1. Identificació i valoració d'impactes.  
De l'estudi d'impacte ambiental es destaca el següent:  
- Sòl: serà afectat pels moviments de terra així com per l'ocupació física de la nova nau. En la fase de funcionament poden donar-se afeccions sobre el sòl en la fase de neteja de les naus.  
- Aigua: no hi ha cursos d'aigua superficials que puguen veure's afectats per l'activitat. Els abocaments que es generen en l'activitat seran els produïts en la neteja dels distints elements de l'activitat.  
  
- Atmosfera: en la fase de construcció s'emetran gasos procedents de la maquinària; en la fase de funcionament no es produirà cap tipus d'emissió a l'atmosfera a excepció de les olors.  
- Soroll: en la fase d'obres, el trasbals de la maquinària produirà un impacte que serà de caràcter temporal.  
En la fase de funcionament les emissions acústiques no són significatives; no obstant en la càrrega dels animals en camions així com en la càrrega de les sitges es produirà augment de soroll de manera puntual.  
  
L'impacte es valora com compatible.  
- Paisatge: l'afecció sobre el paisatge es considera moderat ja que les edificacions seran visibles des de la carretera CV-8170 igual que des de les edificacions dels voltants per la qual cosa l'impacte es valora com moderat.  
- Residus: les obres d'excavació no seran de gran magnitud per això en aquesta fase només es produiran excedents de terra vegetal.  
2. Establiment de mesures protectores i correctores.  
Es proposen les següents:  
- Durant la fase de construcció es dotarà a les maquinàries de mitjans per a minimitzar els sorolls, tacs silenciadors (silent blocks), les fases constructives més sorolloses es realitzaran en període diürn.  
Durant la fase de funcionament les emissions s'ajustaran a les normatives sobre sorolls.  
- Protecció del medi físic: la terra vegetal s'utilitzarà en les parcel·les agrícoles. En el cas que es generen excedents, es derivaran a gestor autoritzat.  
- Residus: es gestionaran d'acord amb la normativa vigent en la matèria.  
- Fase d'abandó de les obres: en finalitzar la vida útil de les instal·lacions, es desmuntaran les instal·lacions i es retiraran de la parcel·la i es procedirà a la restauració de la zona.  
- Olors: a fi de disminuir les olors es procedirà a realitzar les següents modificacions en les instal·lacions:  
El nou edifici es construirà amb una orientació oposada al vent dominant.  
Els elements de les instal·lacions seran de fàcil neteja.  
El fem es retirarà directament des de les naus per a la seua gestió per empresa autoritzada.  
Es col·locaran finestres i ximeneres de ventilació en les naus. Les finestres es col·locaran en la part alta de l'alçat perquè el vent no caiga directament sobre el llit de la nau i puga provocar olors.  
Es col·locarà tela tallavent en les finestres per a reduir la velocitat de l'aire.  
Es col·locaran ximeneres en carener que dirigisquen l'aire cap a la part alta de l'atmosfera.  
L'adequada ventilació de la nau permet disminuir la generació d'olors.  
S'influirà en la generació de compostos volàtils de nitrogen per mitjà de la cura de l'alimentació del bestiar.  
Es col·locarà una pantalla vegetal per a evitar la dispersió d'olors i millorar la integració paisatgística de l'activitat.  
Quan es retire el fem de la nau els camions es cobriran amb lones per a evitar la dispersió d'olors.  
Els cadàvers dels animals es retiraran amb la màxima rapidesa possible.  
3. Programa de vigilància ambiental.  
Es durà a terme durant la fase d'obres i durant la fase de funcionament. Durant la fase d'obres i funcionament es vigilarà que les distintes actuacions es realitzen d'acord amb l'estudi d'impacte ambiental.  
  
Informes sectorials:  
Durant la tramitació del procediment el 17 de desembre de 2015 es va emetre un informe del Servei de Lluita Contra el Canvi Climàtic i Prevenció i Control de la Contaminació en matèria d'olors que indica que actualment no hi ha una normativa en matèria d'olors que establisca els límits i regule la metodologia que s'ha de seguir en desplegament d'estudis odorífers o en la realització de mesuraments.  
L'informe indica: Amb «caràcter general, quan l'òrgan competent ho considere necessari, davant de denúncies evidents, es podria requerir al titular de l'explotació la realització d'una avaluació de la molèstia per olors que genera, per mitjà del mesurament de les unitats d'olor, d'acord amb la norma UNE-EN 13027, o una altra norma acreditada, i els limitarà, en les zones residencials d'afecció, el percentil 98 de mitjanes horàries al llarg d'un any a 5 UOE m/(³ unitat d'olor europea).  
  
En el supòsit que siguen superats els nivells d'olor l'empresa presentarà un projecte que preveja mesures correctores addicionals per a minimitzar la generació de compostos olorosos».  
  
 Consideracions de l'òrgan ambiental:  
Abans de procedir a analitzar els aspectes ambientals de l'activitat cal indicar que es tracta de legalitzar i ampliar una activitat existent des de l'any 1975 que no compta amb les autoritzacions necessàries per al seu funcionament, encara que sí amb cartilla ramadera.  
Als efectes de l'avaluació de les repercussions de l'activitat sobre el medi ambient, actualment l'activitat genera molèsties importants en els habitatges dispersos en sòl no urbanitzable.  
L'activitat ramadera és una activitat pròpia del sòl no urbanitzable per la qual cosa, en no haver incompatibilitat d'ús derivada de cap normativa, poden coexistir diversos usos en espais pròxims, usos que han de realitzar-se en les degudes garanties per a evitar impactes sobre el medi ambient.  
De manera diferent han de considerar-se les repercussions sobre les zones urbanes o urbanitzables on no caben els usos ramaders i on no pot considerar-se admissible la generació d'impactes sobre la població o sobre la planificació del territori.  
L'única manera d'evitar aquests impactes és la realització de bones pràctiques ramaderes, un bon control ambiental i evitar les circumstàncies que afavorisquen la implantació de les explotacions ramaderes en les proximitats dels nuclis de població.  
Quant a les molèsties sobre sòl urbà, s'ha consultat el règim de vents dominants a Castalla que són de component sud, per la qual cosa pel fet que l'explotació es troba al sud del nucli urbà, la població pot resultar afectada.  
Si es pren com a referència el derogat article 53 de la Llei 6/2003, de ramaderia de la Comunitat Valenciana, l'explotació hauria de situar-se a una distància mínima de 1.000 metres del nucli de població, actualment està a menys de 300 metres.  
Dels estudis realitzats no es pot arribar a la conclusió que l'ampliació de l'explotació no vaja a causar impactes rellevants en el medi ambient per la qual cosa no pot admetre's l'ampliació de l'explotació més enllà del que consta en la cartilla ramadera.  
Quant al manteniment de l'explotació amb un cens de 700 animals, per a poder legalitzar l'activitat, el promotor haurà d'adaptar la instal·lació realitzant unes adequades pràctiques ambientals.  
Amb la millora de les instal·lacions i un adequat calendari de revisió de la higiene de l'explotació cal esperar la disminució dels impactes ambientals generats sobre l'atmosfera i sobre la població.  
  
Finalment es realitza una reflexió referent a la distància de les explotacions ramaderes respecte a la població atés que són activitats que poden causar molèsties i en algunes ocasions riscos sanitaris per la qual cosa, davant de la falta de legislació per a algunes espècies animals en relació amb distàncies a nuclis de població, el municipi ha de de tindre en compte en la seua planificació la possible falta de compatibilitat entre unes activitats i altres.  
Consideracions jurídiques  
1. El projecte examinat constitueix un dels supòsits en què resulta preceptiva la formulació d'una declaració d'impacte ambiental, prèvia a la resolució administrativa que s'adopte per a l'aprovació definitiva d'aquell, segons es desprén de la Llei 21/2013, de 9 de desembre, d'avaluació ambiental, annex II, grup 1.f i annex I.1.h del Decret 162/1990.  
  
2. En l'expedient s'han observat els tràmits previstos en la Llei 21/2013, d'avaluació ambiental i en les altres disposicions que se li apliquen.  
3. L'article 13 del Decret 158/2015, de 18 de setembre, del Consell, pel qual s'aprova el reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural atribueix a la Direcció General de Medi Natural i Avaluació Ambiental competència sobre avaluació ambiental estratègica i de projectes.  
  
Per tot l'anterior es resol:  
  
Resolució  
  
Primer  
Estimar no acceptable l'ampliació de la cabanya ramadera per damunt de 700 animals segons allò que s'ha exposat en l'apartat de consideracions ambientals de la present declaració d'impacte ambiental.  
  
Segon  
Estimar acceptable només als efectes ambientals i sense perjudici de l'obtenció prèvia de les autoritzacions sectorials que se li apliquen, la legalització de «l'explotació d'engreixament de bestiar oví» en la parcel·la 27, 28 i 41 de Castalla (Alacant) sempre que s'hi desenvolupe d'acord amb les previsions de l'estudi d'impacte ambiental i els condicionants i les modificacions establits a continuació:  
  
1. L'explotació circumscriurà la seua activitat al nombre d'animals que actualment consten en la cartilla ramadera (700).  
2. Es presentarà davant de l'òrgan substantiu una memòria en què es propose un calendari de realització d'obres de millora en l'explotació i queda supeditada qualsevol tipus d'autorització definitiva de l'activitat a la realització de les millores i a la comprovació de la seua eficàcia. Aquesta comprovació podrà ser realitzada o bé per l'òrgan amb competència substantiva o bé per l'òrgan amb competència en ramaderia.  
  
3. Les millores consistiran:  
a) Millora de la ventilació segons documentació presentada.  
b) En l'habilitació dels elements necessaris per a arreplegar les aigües de neteja de nau i exteriors amb cubeta o bassa d'arreplega impermeable que podrà gestionar-se com a fem sempre que no es troben contaminades amb altres tipus de productes.  
c) En la comprovació que hi ha els elements necessaris per a evitar que les aigües pluvials puguen entrar en contacte amb materials que puguen contaminar-les.  
d) En la construcció de femer cobert amb parets en tres costats i l'accés al qual es produïsca en zona protegida a la dels vents dominants.  
  
4. Les aigües de la fossa sèptica seran gestionades a través de l'EDAR més pròxima.  
5. La neteja de les naus i del fem es realitzarà en dies de calma i quan menor probabilitat hi haja de dispersió d'olors i insectes i amb la periodicitat adequada.  
6. Es dotarà l'explotació de tanca verda de xiprer o semblant que evite la dispersió d'olors i insectes i impedisca la visió de l'explotació des de l'exterior així com la dispersió d'olors.  
7. Els exteriors de les naus on s'allotjaran els animals seran netejats de manera immediata en els moments de retirada del fem, eixides o entrades dels animals, etc. o altres operacions que puguen causar abocaments de materials susceptibles de provocar molèsties.  
També es netejaran de manera periòdica i d'acord amb un calendari que haurà d'elaborar el promotor del projecte els exteriors de les naus amb independència de la realització de les operacions anteriorment descrites.  
8. Es recomana al municipi que davant de la falta de normativa en distàncies ramaderes amb nuclis de població s'establisquen una adequada ordenació d'activitats en el municipi.  
  
Tercer  
La declaració d'impacte ambiental no serà objecte de cap recurs sense perjudici que, si és el cas, actuen en via administrativa i judicial davant de l'acte pel qual s'autoritza el projecte.  
  
Quart  
Publicar la present declaració d'impacte ambiental en el Diari Oficial de la Comunitat Valenciana de la forma reglamentària, d'acord amb el que disposa l'article 41.3 de la Llei 21/2013, de 9 de desembre, d'avaluació ambiental.  
La regulació de la vigència de la present declaració d'impacte ambiental serà l'establida en l'article 43 de l'esmentada Llei 21/2013.  
  
València, 10 de juny de 2016.- El director general de Medi Natural i d'Avaluació Ambiental: Antoni Marzo i Pastor.»  
  
València, 12 de juliol de 2016.- El director general de Medi Natural i d'Avaluació Ambiental: Antoni Marzo i Pastor.